SKRIFTLIG FORESPØRGSEL P-2451/00

af Roberto Bigliardo (TDI) til Kommissionen

(11. juli 2000)

Om: Opførelse af et forbrændingsanlæg i kommunen Acerra (Napoli)

Har Kommissionen kendskab til den meget alvorlige sag, at formanden for regionalrådet i Campania med forordning nr. 161, som blev offentliggjort i regionen Campanias lovtidende af 26. juni 2000, har vedtaget at opføre et forbrændingsanlæg i industriområdet ASI i kommunen Acerra og har fastsat arbejdets påbegyndelse til den 7. juni 2000, selv om kommunalrådet i denne by under gentagne drøftelser altid med enstemmighed har udtalt sig imod et anlæg af denne art?

I området omkring Acerra findes der industrier som f.eks. Montefibre, der har skadelige miljøindvirkninger, og borgerne er alvorligt bekymrede over, at også det omkringliggende område fra Casalnuovo til Calvano omfatter industrielle forbændingsanlæg og andre anlæg med tvivlsomme indvirkninger på miljøet. Det fremgår af undersøgelser, at området Acerra udviser en særlig stor dødelighed på grund af kræft.

Kommissionen anmodes derfor om at intervenere over for regionalrådet i Campania for først og fremmest at hindre en kompetencekonflikt med kommunen Acerra, som med fuld ret modsætter sig de afgørelser, der er truffet ovenfra og uden passende kriterier, og ligeledes om at opfordre den pågældende institution til at afholde konferencer for de forskellige tjenestegrene, særlig for at afhjælpe de problemer inden for den offentlige orden, som den voksende spænding blandt borgerne vil kunne foranledige.

Svar afgivet på Kommissionens vegne af Margot Wallström

(7. september 2000)

Kommissionen skal sikre, at fællesskabsretten gennemføres korrekt i alle medlemsstater. I henhold til EF-traktatens artikel 211 (ex artikel 155), skal Kommissionen for at sikre Fællesmarkedets funktion og udvikling drage omsorg for gennemførelsen af de i denne traktat indeholdte bestemmelser og af de bestemmelser, som med hjemmel i denne træffes af institutionerne. I EF-traktatens artikel 226 (ex artikel 169) er der anført følgende: Finder Kommissionen, at en medlemsstat ikke har overholdt en forpligtelse, der påhviler den i henhold til denne traktat, fremsætter den en begrundet udtalelse herom efter at have givet den pågældende stat lejelighed til at fremsætte sine bemærkninger. Retter den pågældende stat sig ikke efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen.

Interne myndighedskonflikter mellem forskellige dele af den italienske administration er ikke relevante på fællesskabsplan. Det er kun relevant, om fællesskabsretten gennemføres korrekt.

I det foreliggende tilfælde ville den relevante fællesskabslovgivning være fællesskabsdirektiverne om visse projekters indvirkning på miljøet (direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) og direktiv 97/11/EF af 3. marts 1985(2), om ændring af direktiv 85/337/EØF). Kommissionen ville vurdere situationen på dette lovgrundlag.

Ud fra de oplysninger, som det ærede medlem har givet, og som følge af at der ikke foreligger nogen grund til at klage over gennemførelsen af fællesskabslovgivningen, ses der på nuværende tidspunkt ikke at foreligge nogen overtrædelse af ovennævnte direktiver.

(1) EFT L 175 af 5.7.1985.

(2) EFT L 73 af 14.3.1997.